CELEX: 52016PC0833
Language: et
Date: 2017-01-06
Title: Ettepanek: NÕUKOGU RAKENDUSOTSUS, millega muudetakse otsust 2013/677/EL, mille kohaselt lubatakse Luksemburgil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285

EUROOPA KOMISJON
            Brüssel,6.1.2017
            COM(2016) 833 final
            2016/0417(NLE)
            Ettepanek:
            NÕUKOGU RAKENDUSOTSUS,
            millega muudetakse otsust 2013/677/EL, mille kohaselt lubatakse Luksemburgil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
            
               
         
         
            
               SELETUSKIRI
            
            
               Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artikli 395 lõikele 1 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmeid kõnealuse direktiivi sätetest erandite tegemiseks, et lihtsustada käibemaksu kogumist või hoida ära teatavat liiki maksudest kõrvalehoidumist või maksustamise vältimist.
            
            
               Kirjas, mille komisjon registreeris 26. septembril 2016, taotles Luksemburg luba jätkata käibemaksuvabastuse kohaldamist maksukohustuslaste suhtes, kelle aastakäive ei ületa teatavat summat, ning suurendada seda 25 000 eurolt 30 000 eurole. Käibemaksudirektiivi artikli 395 lõike 2 kohaselt teatas komisjon 4. oktoobri 2016. aasta kirjaga Luksemburgi taotlusest teistele liikmesriikidele. Komisjon teatas 5. oktoobri 2016. aasta kirjaga Luksemburgile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Käibemaksudirektiivi XII jaotise 1. peatükiga on liikmesriikidel lubatud kohaldada väikeettevõtjatele erikorda, sealhulgas kohaldada käibemaksuvabastust selliste maksukohustuslaste suhtes, kelle aastakäive ei ületa teatavat summat. Kõnealune maksuvabastus tähendab seda, et maksukohustuslane ei pea oma tarnete eest käibemaksu võtma ning järelikult ei saa ta käibemaksu tootmissisenditelt maha arvata.
            
            
               Kõnealune meede võeti esmalt kasutusele kooskõlas nõukogu direktiivi 67/228/EMÜ
                  2
                artikli 14 sätetega. Need liikmesriigid, kes kõnealuse sättega ettenähtud võimalust siiski ei kasutanud, võisid hiljem vastavalt direktiivi 77/388/EMÜ artikli 24 lõike 2 punktile b, mis on nüüdseks uuesti sõnastatud käibemaksudirektiivi artikli 285 esimene lõige, kohaldada käibemaksuvabastust üksnes selliste maksukohustuslaste suhtes, kelle aastakäive ei ületa 5 000 eurot või sellele vastavat summat omavääringus. Käibemaksudirektiivi artikli 285 teise lõigu kohaselt võivad kõnealused liikmesriigid anda astmelisi maksusoodustusi maksukohustuslastele, kelle aastakäive ületab liikmesriikide poolt maksuvabastuse kohaldamiseks kehtestatud ülemmäära.
            
            
               Kuni 2012. aasta lõpuni kohaldas Luksemburg käibemaksuvabastust maksukohustuslaste suhtes, kelle aastakäive ei ületanud 10 000 eurot. Peale selle teavitas Luksemburg komisjoni, et ta kasutas direktiivi 2006/112/EÜ artikli 285 teise lõigu kohast võimalust anda astmelisi maksusoodustusi maksukohustuslastele, kelle aastakäive on vahemikus 10 000–25 000 eurot.
            
            
               Suurendatud maksuvabastuskünnise kehtestamisega lihtsustus väikeettevõtjate käibemaksusüsteem, kuna kava tingimustele vastavate ettevõtjate maksukoormus väheneb oluliselt, kui nad vabastatakse paljudest tavapärase käibemaksusüsteemi kohastest kohustustest. Nii taotles Luksemburg erandit (ja sai selle) kohaldada 25 000 euro suurust käibekünnist seoses väikeettevõtjate maksuvabastuskorraga ning samas kaotada astmelised maksusoodustused. 
            
            
               Kõnealust erandit lubati nõukogu otsusega 2013/677/EL
                  3
                kohaldada kuni 31. detsembrini 2016.
            
            
               Selleks et säilitada erandi reaalväärtus ning seega täielikult ja õigeaegselt kasutada selle lihtsustavat mõju, taotleb Luksemburg luba ka praegust piirmäära suurendada kooskõlas indekseerimissüsteemiga.
            
            
               Seega on Luksemburg nüüd taotlenud meetme pikendamist alates 1. jaanuarist 2017 ning lisaks maksimaalselt lubatava maksuvabastuse piirmäära suurendamist aastakäibeni kuni 30 000 eurot. 
            
            
               Kooskõlas käibemaksudirektiivi artikli 395 lõike 1 teise lõiguga on taotletava erimeetme mõju Luksemburgi ametiasutuste väitel käibemaksutulude kogusummale lõpptarbimise etapis tähtsusetu (kuni 0,12 %). Luksemburgi eesmärk on lihtsustada ettevõtjate äritoiminguid ning edendada väikeettevõtjate arengut. Samas soovib Luksemburg kontrollivajadust vähendades piirata maksuhaldurite halduskoormust, kuna väikeste maksukohustuslaste kontrollimine on kontrollitavate käibemaksusummadega võrreldes suhteliselt kulukas, ning tugevdada kontrolli suuremate maksukohustuslaste üle. See on kooskõlas käibemaksudirektiivi artikli 395 lõike 1 esimese lõiguga, milles on sätestatud, et liikmesriikidel võib lubada kohaldada erimeetmeid, millega tehakse erand käibemaksudirektiivi sätetest selleks, et lihtsustada käibemaksu kogumise menetlust. 
            
            
               Sellega seoses tuleb märkida, et meetme kohaldamine on praegu ja ka tulevikus kõikide maksukohustuslaste jaoks rangelt vabatahtlik.
            
            
               Luksemburg ei nimetanud kõnealuse erandi tähtaega. Käibemaksudirektiivi kohaldamisega seotud erandite kehtivus peaks aga alati olema ajaliselt piiratud, et oleks võimalik hinnata nende mõju. Lisaks vaadatakse praegu läbi käibemaksudirektiivi artiklite 281–294 sätteid, milles käsitletakse väikeettevõtjate erikorda. Vastavalt käibemaksu tegevuskavale
                  4
                on 2017. aasta lõpuks kavas esitada komisjoni ettepanek põhjaliku lihtsustamispaketi kohta, sealhulgas direktiiv, millega muudetakse käibemaksudirektiivi sätteid, milles käsitletakse väikeettevõtjate erikorda.
            
            
               Seepärast tehakse ettepanek pikendada erandi kestust järgmise perioodi võrra, s.o vähemalt kuni 31. detsembrini 2019 või kuni kuupäevani, mil jõustub direktiiv, millega muudetakse käibemaksudirektiivi sätteid, milles käsitletakse väikeettevõtjate erikorda. Selle otsustamine, millises ulatuses ja kas kasutada indekseerimissüsteemi, kuulub Luksemburgi ametiasutuste pädevusse, pidades kinni 30 000 euroni ulatuvast erandist.
            
            
               •Kooskõla poliitikavaldkonnas praegu kehtivate õigusnormidega
            
            
               Sarnaseid erandeid on eelnevalt tehtud ka teistele liikmesriikidele. Belgial
                  5
                lubati kohaldada maksuvabastust 25 000 euro ulatuses, Poolal
                  6
                30 000 euro ulatuses, Leedul
                  7
                45 000 euro ulatuses, Lätil
                  8
                ja Sloveenial
                  9
                50 000 euro ulatuses, Itaalial
                  10
                ja Rumeenial
                  11
                65 000 euro ulatuses.
            
            
               •Kooskõla muude liidu tegevuspõhimõtetega
            
         
         
            
               Meede on kooskõlas Euroopa Liidu väikeettevõtjatega seotud eesmärkidega, mis on esitatud komisjoni teatises „Kõigepealt mõtle väikestele“ – Euroopa algatus „Small Business Act“,
                  12
                milles kutsutakse liikmesriike üles võtma õigusaktide väljatöötamisel arvesse VKEde eripära ja selleks lihtsustama olemasolevat regulatiivset keskkonda.
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Käibemaksudirektiivi artikkel 395.
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Pidades silmas ettepaneku aluseks olevat käibemaksudirektiivi sätet, subsidiaarsuse põhimõtet ei kohaldata.
               
            
            
               •Proportsionaalsus
            
            
               
                  Otsus käsitleb liikmesriigile tema enda taotlusel antud luba ja sellega ei määrata mingeid kohustusi.
               
            
            
               Erandi piiratud ulatust arvestades on erimeede kooskõlas taotletava eesmärgiga, st maksustamiskorra lihtsustamine veelgi suurema hulga väikeste maksukohustuslaste ja maksuhalduri jaoks.
            
            
               •Vahendi valik
            
            
               Kavandatud õigusakt: nõukogu rakendusotsus.
            
            
               Nõukogu direktiivi 2006/112/EÜ artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on ainus sobiv õigusakt, sest selle saab adresseerida üksikule liikmesriigile.
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               Käesolev ettepanek põhineb Luksemburgi esitatud taotlusel ja käsitleb ainult kõnealust liikmesriiki.
            
            
               •Eksperdiarvamuste kogumine ja kasutamine
            
            
               Välisekspertide arvamusi ei olnud vaja kasutada.
            
            
               •Mõjuhinnang
            
            
               Ettepanek võtta vastu nõukogu rakendusotsus on tehtud selleks, et pikendada lihtsustamismeedet, millega vabastatakse mitmest käibemaksukohustusest ettevõtjad, kelle aastakäive ei ületa 30 000 eurot. See aitab vähendada varasemaga võrreldes veel 970 maksukohustuslase (praegustest käibemaksukohuslastest 1,2 %) ja sellest tulenevalt ka maksuhalduri halduskoormust. Käibemaksutulu osas on mõju Luksemburgi eelarvele hinnanguliselt kõige rohkem 0,12 % kogutavast käibemaksutulust.
            
            
               4.MÕJU EELARVELE
            
         
         
            
               Ettepanekul puudub mõju ELi eelarvele, sest Luksemburg arvutab välja nõukogu määruse (EMÜ, EURATOM) 1553/89
                  13
                artikli 6 kohase hüvitise.
            
            
               2016/0417 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse otsust 2013/677/EL, mille kohaselt lubatakse Luksemburgil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  14
                eriti selle artiklit 395,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu 11. aprilli 1967. aasta teise direktiivi 67/228/EMÜ (käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord)
                  15
                artiklis 14 sätestatud võimalust, vabastada käibemaksust maksukohustuslased, kelle aastakäive ei ületa 5 000 eurot või sellele vastavat summat omavääringus. Samuti võib anda astmelisi maksusoodustusi maksukohustuslastele, kelle aastakäive ületab nende poolt selle kohaldamiseks kehtestatud ülemmäära.
            
            
               (2)Nõukogu otsusega 2013/677/EL
                  16
                lubati Luksemburgil kuni 31. detsembrini 2016 kohaldada erandmeetmena käibemaksuvabastust maksukohustuslaste suhtes, kelle aastakäive ei ületa 25 000 eurot.
            
            
               (3)Kirjas, mille komisjon registreeris 26. septembril 2016, taotles Luksemburg luba kohaldada erandit direktiivi 2006/112/EÜ artiklist 285, et pikendada nimetatud erandit alates 1. jaanuarist 2017 ning samal ajal suurendada piirmäära 25 000 eurolt 30 000 eurole. 
            
            
               (4)Komisjon teavitas teisi liikmesriike Luksemburgi taotlusest 4. oktoobri 2016. aasta kirjaga. Komisjon teatas 5. oktoobri 2016. aasta kirjaga Luksemburgile, et tal on taotluse hindamiseks kogu vajalik teave.
            
            
               (5)Luksemburgi esitatud teabe kohaselt saaks kõnealuse meetme abil direktiivi 2006/112/EÜ XI jaotise 2.–6. peatükis osutatud käibemaksukohustusi vähendada varasemaga võrreldes veel 970 maksukohustuslast. See vähendaks ka maksuhalduri halduskoormust väikeettevõtjate maksukogumise ja auditeerimise osas. 
            
            
               (6)Kuna Luksemburgile tehtud erand on väikeettevõtjate käibemaksukohustusi vähendanud, kuid võimaldanud viimastel samal ajal kooskõlas direktiivi 2006/112/EÜ artikliga 290 vabalt valida tavapärase käibemaksusüsteemi, tuleks Luksemburgil lubada kohaldada suuremat maksuvabastuskünnist kuni 31. detsembrini 2019. 
            
            
               (7)Tavaliselt on erandid ajaliselt piiratud, et oleks võimalik hinnata erimeetme asjakohasust ja tõhusust. Taotletud erand peaks seetõttu olema ajaliselt piiratud ning sisaldama aegumisklauslit. Lisaks vaadatakse praegu läbi direktiivi 2006/112/EÜ artiklite 281–294 sätteid väikeettevõtjate erikorra kohta ja direktiiv, millega muudetakse käibemaksudirektiivi sätteid väikeettevõtjate erikorra kohta, võib jõustuda enne 31. detsembrit 2019.
            
            
               (8)Luksemburgi esitatud teabe kohaselt ei avalda kõrgem piirmäär olulist mõju lõplikus tarbimisetapis kogutava maksutulu summale. 
            
            
               (9)Taotletud erand on kooskõlas eesmärkidega, mis on püstitatud komisjoni 25. juuni 2008. aasta teatises „„Kõigepealt mõtle väikestele“ – Euroopa väikeettevõtlusalgatus „Small Business Act““
                  17
               .
            
            
               (10)Erandil ei ole mõju käibemaksust saadavatele ELi omavahenditele, sest Luksemburg arvutab välja nõukogu määruse (EMÜ, EURATOM) nr 1553/89
                  18
                artikli 6 kohase hüvitise.
            
         
         
            
               (11)Seepärast tuleks otsust 2013/677/EL vastavalt muuta,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Otsuse 2013/677/EL artiklid 1 ja 2 asendatakse järgmisega:
            
            
               „Artikkel 1
            
            
               Erandina direktiivi 2006/112/EÜ artiklist 285 lubatakse Luksemburgil anda käibemaksuvabastus maksukohustuslastele, kelle aastakäive ei ületa 30 000 eurot.
            
            
               Artikkel 2
            
            
               Käesolev otsus jõustub selle teatavakstegemise päeval.
            
            
               Otsust kohaldatakse kuni 31. detsembrini 2019 või kuupäevani, mil jõustub direktiiv, millega muudetakse direktiivi 2006/112/EÜ artiklite 281–294 sätteid, milles käsitletakse väikeettevõtjate erikorda, olenevalt sellest, kumb kuupäev on varasem.“.
            
            
               Artikkel 2
            
            
               Käesolev otsus on adresseeritud Luksemburgi Suurhertsogiriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  ELT L 347, 11.12.2006, lk 1.
               
               
                  
                     (2)
                  Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303).
               
               
                  
                     (3)
                  Nõukogu 15. novembri 2013. aasta rakendusotsus 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 316, 27.11.2013, lk 33).
               
               
                  
                     (4)
                  Komisjoni teatis Euroopa Parlamendile, nõukogule ning Euroopa Majandus- ja Sotsiaalkomiteele käibemaksu tegevuskava kohta: Ühtse ELi käibemaksuala suunas – On aeg otsustada, Brüssel, 7.4.2016, COM(2016) 148 (final).
               
               
                  
                     (5)
                  Nõukogu 10. detsembri 2015. aasta rakendusotsus (EL) 2015/2348, millega muudetakse rakendusotsust 2013/53/EL, mille kohaselt lubatakse Belgia Kuningriigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 285 (ELT L 330, 16.12.2015, lk 51).
               
               
                  
                     (6)
                  Nõukogu 14. juuli 2015. aasta rakendusotsus 2015/1173/EL, millega muudetakse otsust 2009/790/EÜ, millega lubatakse Poola Vabariigil kohaldada direktiivi 2006/112/EÜ (mis käsitleb ühist käibemaksusüsteemi) artiklist 287 kõrvale kalduvat meedet (ELT L 189, 17.7.2015, lk 36).
               
               
                  
                     (7)
                  Nõukogu 7. novembri 2014. aasta rakendusotsus 2014/795/EL, millega pikendatakse rakendusotsuse 2011/335/EL (mille kohaselt lubatakse Leedu Vabariigil kohaldada meedet, millega antakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 330, 15.11.2014, lk 44).
               
               
                  
                     (8)
                  Nõukogu 7. novembri 2014. aasta rakendusotsus 2014/796/EL, mille kohaselt lubatakse Läti Vabariigil kohaldada meedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 330, 15.11.2014, lk 46).
               
               
                  
                     (9)
                  Nõukogu 22. jaanuari 2013. aasta rakendusotsus 2013/54/EL, mille kohaselt lubatakse Sloveenia Vabariigil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287 (ELT L 22, 25.1.2013, lk 15).
               
               
                  
                     (10)
                  Nõukogu 8. novembri 2016. aasta rakendusotsus 2016/1988/EL, millega Itaalia Vabariigil lubatakse jätkuvalt kohaldada erimeedet, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 306, 15.11.2016, lk 1).
               
               
                  
                     (11)
                  Nõukogu 16. detsembri 2014. aasta rakendusotsus 2014/931/EL, millega pikendatakse rakendusotsuse 2012/181/EL (mille kohaselt lubatakse Rumeenial kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 287) kohaldamisaega (ELT L 365, 19.12.2014, lk 145).
               
               
                  
                     (12)
                  KOM(2008) 394, 25. juuni 2008.
               
               
                  
                     (13)
                  EÜT L 155, 7.6.1989, lk 9–13.
               
               
                  
                     (14)
                  ELT L 347, 11.12.2006, lk 1.
               
               
                  
                     (15)
                  EÜT 71, 14.4.1967, lk 1303/67.
               
               
                  
                     (16)
                  Nõukogu 15. novembri 2013. aasta rakendusotsus 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 316, 27.11.2013, lk 33).
               
               
                  
                     (17)
                  Komisjoni teatis nõukogule, Euroopa Parlamendile, Euroopa Majandus- ja Sotsiaalkomiteele ning Regioonide Komiteele „„Kõigepealt mõtle väikestele“ – Euroopa väikeettevõtlusalgatus „Small Business Act““, Brüssel, 25.6.2008, COM(2008) 394 (lõplik). 
               
               
                  
                     (18)
                  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).